АҞӘА, лаҵара 14 – Sputnik, Бадраҟ Аҩӡба. Аԥсны ахадас зкандидатура ықәзыргыло аҳәынҭарратә бызшәа иахәҭоу аҩаӡарала ихы иаирхәозароуп ҳәа иҳәеит Аԥсны алхратә комиссиа хада алингвистикатә комиссиа алахәыла Алықьса Касланӡиа.
"Аԥышәара ҿырҳәалеи ҩыратә формалеи имҩаԥгахоит. Акомиссиа алахәылацәа ишьақәдыргылоит акандидат ицәажәаратә лшареи иҩыратә лшареи", - иҳәеит иара.
Аԥсны ахадарахь инеиуа аԥхьара, аҩра, ацәажәара ишахәҭоу еиԥш ирылшозароуп ҳәа азгәеиҭеит Касланӡиа.
Алингвистикатә комиссиа аилатәара мҩаԥысуеит лаҵара 15 рзы.
"Атекстқәа заанаҵы ишьақәыргылахоит, аԥышәара абилеҭтә системала имҩаԥгахоит. Акандидат иоуеит аамҭа аматериал аус адуларазы, нас атекст даԥхьоит", - еиҭеиҳәоит акомиссиа алахәыла.
Абри ашьҭахь акандидат дзыԥхьаз атекст еиҭеиҳәоит.
"Иҟалоит зых иақәиҭу атемала азҵаарақәа алагалахаргьы. Иаҳҳәап: Аԥсныи Урыстәылеи Аԥсныи Қырҭтәылеи реизыҟазаашьа аганахьала. Уи иаанаго ҳара иаҳҭаху ауаҩԥсы ииҭаху ахшыҩҵак аарԥшра ахьынӡаилшо аилкаароуп", - азгәеиҭеит иара.
Алингвистикатә комиссиа иалахәхоит абызшәадырыҩцәа: Шоҭа Арсҭаа, Алықьса Касланӡиа, Лили Ҳагԥҳа, Диана Џьынџьалԥҳа, Баҭал Хагәышь.
Аԥышәара ашьҭахь акандидат ирҭоит уи аихшьаалақәа шьақәзырӷәӷәо аршаҳаҭга, Алхратә комиссиа Хадахьы анагаразы. Аршаҳаҭга аҟамзаара ма иҵоурам алкаақәа иалдыршоит акандидат аҭаҩра иахыжьра мап ацәкра.
Аԥсны ахада иалхрақәа мҩаԥысраны иҟоуп 2019 шықәса ԥхынгәы 21 рзы.
Алхратә комиссиа хада акандидатцәа рықәыргыларазы адокументқәа рыдкылара иалагоит лаҵара 22 рзы. Адокументқәа рыдкылара хыркәшахоит рашәара 11 рзы.